সিনেমাকেও হার মানাবে এই ঘটনা। রোজের মতোই এ’দিন হাসপাতালে ঢুকেছিলেন ডাক্তারবাবু। জেলবন্দি বিচারাধীন রোগীদের স্বাস্থ্য যাঁর হাতে, তাঁকে সন্দেহ করার কোনও অবকাশই নেই। ফলে প্রতিদিনই সেই গলতা দিয়েই গলে যেতেন এই ডাক্তারবাবু। কিন্তু বাধ সাধল ভাগ্য। হঠাৎ তল্লাশির পর ডাক্তারবাবুর ঝোলা থেকে যা বেরলো, তাতে ভিরমি খাচ্ছেন সবাই। বড় অপরাধীরাও নেহাত শিশু ওর কাছে।
আলিপুর জেলের জেনারেল ফিজিশিয়ান অমিতাভ চৌধুরীর জেলের ভিতর প্রবেশ অবাধ। সন্দেহ তো দূর অস্ত, তাকে সমীহই করত কারারক্ষীরা। ফলে আলিপুর জেলে ঢোকা বেরনোর সময়ে তাকে খানা তল্লাশির বাইরেই রাখত পরিচিত মুখগুলি। কিন্তু গত শুক্রবার নেহাত সন্দেহের বশে তল্লাশির সময় এই ডাক্তারের ব্যাগ থেকেই মিলল ৪ লিটার মদ, গাঁজা ও ৩০-৩৫ টি মোবাইল।
গত কয়েক বছর ধরেই আলিপুর জেলে তল্লাশি করে বার বার মোবাইল, মাদক উদ্ধার করেছে পুলিশ। সাময়িক ধড়পাকড়ের পর থেমে গিয়েছে পুলিশি তদন্ত। এত নিরাপত্তার আঁটোসাঁটো ঘেরোটোপের মধ্যেও যে কী করে বার বার বিচারাধীন অপরাধীরা মাদক, মোবাইল অনায়াসে পেয়ে যায়, তার কূলকিনারা করতে ব্যর্থ হচ্ছিল পুলিশ। কারণ মূল মাথার হদিশ পাওয়া যাচ্ছিল না। এবার সেই চাঁইয়ের হদিশ মিলল বলে অনুমান পুলিশের।
সূত্রের খবর, অমিতাভ চৌধুরী ডিজি কারা অরুণকুমার গুপ্ত’র হাউস ফিজিসিয়ান ছিলেন। ফলে তার বিশ্বাসযোগ্যতা নিয়ে কোনও সন্দেহের অবকাশও ছিল না। এদিনের ঘটনায় কার্যত মাথায় হাত পড়ে গিয়েছে বড়কর্তাদের। পুলিশের সন্দেহ, বহুদিন ধরে এই কারবার চালাচ্ছেন অমিতাভ চৌধুরী।
এ’দিন সকালে তাকে আলিপুর আদালতে তোলা হয়। আপাতত  আদালতের নির্দেশ‌ে তাকে পুলিশ হেফাজতে পাঠানো হয়েছে।